EKSKLUSIEF: Elana se baba | SARIE
FOTO Colette Y Photography	10 Februarie 2017
EKSKLUSIEF: Elana se baba	deur Fanie Cronjé
Annabelle Afrika-Bredenkamp is op 27 Januarie 2017 in Kaapstad gebore op 35 weke, ’n volle vier weke te vroeg. “Ek was die Vrydag op pad om my naels te gaan doen. Ek kom toe agter die Braxton Hicks-sametrekkings wat in die laaste trimester van ŉ swangerskap gevoel word, word te prominent en te na aan mekaar,” het Elana aan SARIE.com vertel.
Sy het haar dokter gebel om te sê die kontraksies voel nie reg nie, dit voel anders as gewoonlik. By haar naels het Elana toe nie daardie dag uitgekom nie, sy is dadelik hospitaal toe. “Ek het eers by die hospitaal gaan koffie drink en vir my dokter gewag. Sy het skaars haar handskoene aangetrek en my ondersoek, toe sê sy: ‘Elana, jy is 2 cm ontsluit.’ Ek het dadelik vir Ian gebel waar hy in die gim was om die nuus met hom te deel.” Hy het hom na die hospitaal toe gehaas. Hulle moes met hul 23 maande oue dogtertjie, Esther Beth, se skool reël om na Essie om te sien terwyl haar babasussie gebore word. Ook sy is in haar noppies oor die nuweling in die gesin.
Annabelle vorder goed en is gesond ten spyte daarvan dat sy vroeg gebore is. Elana is opgewonde, want, sê sy: “Sy kom môre huis toe! Sy is groter as die ander vroeggebore babas in die hospitaaleenheid. Die meisies is sterker as die seuntjies, hoor ek.” Elana kom al ’n lang pad as televisie-aanbieder. Sy het haar in ŉ rits programme gevestig as een van kykNET se ankeraanbieders, en was een van die eerste aanbieders van MK89, die destydse Afrikaanse musiekkanaal wat groot alternatiewe aanhang geniet het. Sy sit net nooit stil nie. Deesdae bied sy die program COZA op Via aan, en sy werk aan ŉ nuwe programreeks vir die kanaal waaroor sy nog nie mag praat nie. Sy is ’n vryskut-aanbieder vir SABC2 se ontbytprogram Expresso en dan het sy ook haar eie YouTube-kanaal op haar webwerf, www.chocolateface.co.za. Dit is ŉ reisprogram waarin sy vir kykers Kaapstad wys. “Ek gaan nou my naels doen,” groet Elana, want ná die laaste paar weke se opwinding kry sy nou eers ŉ bietjie tyd vir haarself.